ایران-ین خاریجی ایشلر ناظیرلیگی‌نین سؤزچوسو عباس موسوی سوریه هاوا مکانیندا تجاووز ائدیلن یولجو اوچاغی ایله علاقه‌دار اولا‌راق اؤلکه‌سی‌نین هئچ بیر دوشمنچی‌لیک حرکتینی جاواب‌سیز قویمایاجاغینی بیلدیریب.
عباس موسوی ایران خاریجی ایشلر ناظیرلیگی‌نین سایتیندا یئر آلان آچیقلاماسیندا امریکا مرکزی قوه‌لر قوموتانلیغینی (CENTCOM) قینایا‌راق بیلدیریب کی، ایران یولجو طیاره‌سی‌نین تهدید ائدیلمه‌سیله اولوسلار آراسی  هاواجیلیک قانون‌لاری و بؤلگه‌دکی باریش و تهلوکه‌سیزلیک محیطی پوزولموش‌دور. ایران هئچ بیر دوشمن حرکتینی جاواب‌سیز قویمور. واخت گلدیکده بو منطیق‌سیز حرکته موافیق جاواب مطلق وئریله‌جک‌دیر. CENTCOM-ون امریکا اف-15 "ماهان آیر"ا مخصوص یولجو اوچاغینا تهلوکه‌سیز فاصله اولان مین متردن استاندارد بیر گورسل نظارت کئچیرمیش‌دیر" باره‌دکی آچیقلاماسی‌نین گولمه‌لی اولدوغونو قئید ائدن موسوی دئییب:
امریکا-نین سوریه-دا اولماسی و دؤیوش طیاره‌لری‌نین ایستیفاده‌سی قانون‌سوزدور. بوندان داها اهمیت‌لی اولانی هئچ کس امریکایا یولجو طیاره‌سینی دؤیوش طیاره‌لری ایله یوخلاماغا ایجازه وئرمه‌میش‌دیر. بئله بیر حرکت قانون‌سوز و تهلوکه‌لی‌دیر. بو گوناه‌سیز اینسان‌لارین حیاتی ایله اویناماق‌دیر. ادعا‌لارین عکسینه تهلوکه‌سیز فاصله‌یه عمل ائدیلمه‌میش‌دیر". قئید ائدک کی، ایران ژوئیه‌نین 24-ده گئجه راده‌لرینده تهران-بیروت سفرینی رئال‌لاش‌دیران ماهان هاوا یول‌لارینا عایید بیر یولجو طیاره‌سی‌نین سوریه هاوا مکانی اوزرینده اولان واخت امریکانین ایکی قیریجی طیاره‌سی طرفیندن تجاووز ائدیلدیگینی آچیقلادی. بیلدیریلیب کی، پیلوت قفیل مانور ائدیب و ساواش اوچاقلار تهلوکه‌لی شکیلده یاخینلاشدیقدا بعضی یولجولار یارالانیب.
